Izraeli zbulon dokumentin më të vjetër në Jeruzalem
Artifakti është 600 vjet më i vjetër se çdo dokument i gjetur më parë dhe ka përmasa 1.27 me 1.27 centimetra
Arkeologët izraelitë në Jeruzalem thonë se kanë zbuluar një fragment të një prej dokumenteve të shkruara më të vjetra të gjetura në këtë qytet. Ky fragment është 600 vjet më i vjetër se çdo dokument i gjetur më parë në Jeruzalem. Fragmenti prej argjili nuk është më i madh sesa një kokërr ulliri me permasa 1.27 me 1.27 centimetra. Por mosha e kesaj copëze e bën atë tepër të rendësishëm. Është thuajse 3400 vjeçare. Fragmenti u zbulua kohët e fundit gjatë gërmimeve poshtë një kulle të shekullit të 10 Para Erës Sonë që daton me kohën e mbretit Solomon të Izraelit. Eliat Mazar e Universitetit Hebraik në Jeruzalem drejtoi germimet që zbuluan fragmentin. Ajo thotë se kjo gjetje hedh dritë mbi rendësinë e Jeruzalemit shumë kohë para mbretit Solomon. Teksti është shkruar në në formë gdhendjeje në gjuhën e lashtë Akkadian. Dokumente të tilla janë formuar duke shtypur majën e kallamit mbi argjilën e njomë e cila më pas është forcuar nën rrezet e diellit. Stili i shkrimit besohet të ketë filluar në Mesopotaminë e lashtë pranë brigjeve të Eufratit dhe daton deri në mijëvjeçarin e katër para erës sonë. Tabela të tilla përdoreshin shpesh si letra zyrtare gjatë lashtësisë në Lindjen e Afërme. Profesori Wayne Horowitz i Universitetit Hebraik thotë se fragmenti është pjesë e një korrospondence ndërmjet pallatit mbretëror në Jeruzalem dhe një tjetri në Egjipt. Ai thotë se përmbajtja e dokumentit nuk është aq e rëndësishme sa ajo që përfaqëson ai. Eliat Mazar thotë se objekti, megjithëse i vogël, është ndoshta pjesë e një arkive më të mardhe. Kjo do të thotë se mund të zbulohen fragmente të tjera të ngjashme. Tabela e vogël përmban vetëm pesë rreshta në njerën anë dhe katër në tjetrën por është 600 vjet më e vjetër sesa gjetjet më të lashta nga germimet e mëparshme në Jeruzalem. Dokumenti i gjetur flet për përfundimin e një ujësjellësi në atë që njihet si Qyteti i Davidit.